钦定古今图书集成/理学汇编/文学典/第103卷 > 杨廉
## 钦定古今图书集成/理学汇编/文学典/第103卷 > 杨廉

按南昌郡乘廉，字方震，丰城人，崇之子。成化丁酉解
元，丁未登进士第，改庶吉士，除刑科给事中，以便养
请改南京户科，历兵科。孝宗朝，荐张元祯、吴宽、李东
阳、王鏊宜备日讲，又请清查后湖册，及言薛瑄宜建
祠祀，春秋仍刻其《读书录》，以风六馆诸生。诸疏皆见
施行。太监李广死，得其籍，朝士多以贿及者，或请勿
竟其事。廉首劾屠蒙宰，白司寇以下一时惮之。劝经
筵进讲，宜用《大学衍义》，并议刊定条例，所建白皆中
国家大体。升南京光禄少卿。正德间，累迁顺天府尹。
先是，军兴所需车辆，派取于民。廉奏以帑金雇募，民
赖以甦。釐各官马夫银于均徭，使不得多取。定陵户
贫富拨补之法，使不得影射。俱著为令。适水旱蝗灾，
奏免夏税一万七千馀石，民尤德之。寻擢南京礼部
右侍郎。上《庙议》，谓太祖宜于合祭正南向之位。章下
所司。及驾幸南京，传旨令百官戎服。廉奏：“臣僚冠服
宜如朝仪，更请谒太庙。”从之。世宗嗣位，拜南京礼部
尚书，八疏致仕，始得允。赐驰驿归。卒谥文恪。廉为伊、
洛之学，文章根本《六经》，而多所自得。尤究心世务，论

称其“旁搜博取，穷深反约，名实相副，为醇儒”云。